लघुकथा विधा पर गोष्ठियों और सम्मेलनों का सिलसिला इस प्रकार शुरू हुआ और अनेक लघुकथा–संग्रह–संकलन निकले, जो साहित्य में रुचि रखनेवाले बुद्धिजीवियों को अपनी ओर खींचते गए। संग्रहों–संकलनों के समांतर अनेक पत्रिकाओं ने लघुकथाएं छापना शुरू किया : ‘मिलाप’, ‘मिनीयुग’, ‘अंतर्यात्रा’, ‘कहानीकार’, ‘सौरभ’, ‘वैन्गार्ड’, आदि की परंपरा में कुछ अन्य पत्रिकाएँ भी जुड़ी, जैसे ‘इंद्रप्रभा’,ऋतुचक्र’, ‘कंचनप्रभा’, ‘नीहारिका’, ‘कथादेश’, ‘कथाबिंब’, ‘कुरुक्षेत्र’, ‘ग्रहण’, ‘तारिका’, ‘देवदीप’,‘मंगलदीप’, ‘नवतारा’, ‘पहुँच’, ‘पुन:’, ‘मंजरी’, ‘माधवी’, ‘यथार्थ’, ‘युगदाह’, ‘व्यंग्यम’, ‘वीणा’ ‘समांतर’ आदि। इंदौर से प्रकाशित देश की प्राचीनतम साहित्यिक पत्रिका ‘वीणा’ में लगातार चार पृष्ठ लघुकथा के लिए दिए जाते रहे, यह क्रम बरसों चला, पर धीरे–धीरे टूट गया। पत्रिका के संपादक डॉ. श्यामसुंदर व्यास ने लघुकथा प्रकाशन में रुचि ली। इस माध्यम से भी अनेक लघुकथा लेखकों को अपनी रचनाएँ एक विशिष्ट पाठक–वर्ग तक पहुँचाने का अवसर मिला।